**Építményadó ügyfél tájékoztatója**

Az ügyintézés megkönnyítése érdekében az alábbi tájékoztatással szeretnénk Önnek a helyi építményadó bevallásban segíteni.

**Mikor kell benyújtani az építményadó bevallását:**

Amennyiben Szentendre város közigazgatási területén bármilyen típusú építményt vásárol, abban az esetben 15 napja van arra, hogy építményadó bevallást tegyen.

**Mi kell az építményadó bevalláshoz:**

Az építményadó formanyomtatvány, ami az alábbi helyeken érhető el:

1. **Természetes személyek részére:** letölthető a [www.szentendre.hu](http://www.szentendre.hu) oldalról, valamint ugyanitt elektronikus adóbevallási nyomtatvány (ÁNYK nyomtatvány) formájában is elérhető, amit ügyfélkapun keresztül lehet benyújtani.

Személyes ügyintézés esetén ügyfélfogadási időben az Ügyfélszolgálatunkon (2000 Szentendre, Duna korzó 18. 1. em.) vagy az az Adóirodában (2000 Szentendre, Városház tér 3. fsz. 5.) kitölthető.

1. Gazdálkodó szervezetek kizárólag elektronikus adóbevallási nyomtatványon (ÁNYK nyomtatvány) cégkapu használatával nyújthatják be bevallásukat.

**Milyen nyomtatványt kell kitöltenem?**

1. A lakás célú építményadó bevalláson a lakásokra, családi házakra vonatkozó adóbevallást lehet megtenni.
2. Az üdülő épületekre az üdülésre pihenésre vonatkozó építményadó bevallással lehet az adóra bejelentkezni.
3. A nem lakás céljára szolgáló építményadó bevallás mindazokra az épületekre vonatkozik, ami a felső 2 kategóriába nem tartozik.

**Mikor kell megállapodási nyomtatványt csatolni:**

Abban az esetben, ha valamennyi tulajdonos által írásban megkötött és az adóhatósághoz benyújtott megállapodásban a tulajdonosok, az adó alanyisággal kapcsolatos jogokkal, és kötelezettségekkel egy tulajdonost akarnak felruházni.

**Milyen iratokat hozzak magammal az építményadóval kapcsolatos ügyintézéshez?**

* Személyigazolvány
* Lakcímkártya
* adókártya
* az építmény használatbavételi engedélye a hasznos alapterület pontos meghatározása céljából
* meghatalmazás, ha nem saját ügyében jár el

**Mit értünk építményadó szempontjából hasznos alapterület alatt?**

A teljes alapterületnek olyan része, ahol a belmagasság legalább 1,90 m. A teljes alapterületbe a lakáshoz, üdülőhöz tartozó kiegészítő helyiségek, melléképületek, melléképületrészek kivételével valamennyi helyiség összegzett alapterülete, valamint a többszintes lakrészek belső lépcsőjének egy szinten számított vízszintes vetülete is beletartozik. Az építményhez tartozó fedett és három oldalról zárt külső tartózkodók (lodzsa, fedett és oldalt zárt erkélyek), és a fedett terasz, tornác alapterületének 50%-a tartozik a teljes alapterületbe. A lakások esetében a pinceszinten (a csatlakozó terepszint alatt) kialakított helyiségek alapterületének 70%-át kell a teljes alapterületbe számítani;

**Milyen mértékű építményadót kell fizetnem?**

1. lakás célú építmények esetében: 300 Ft/m²/év
2. üdülők esetében: 1350 Ft/m2/év
3. nem lakás célú építményeknél:

* a város egész területén az építéshatóság által műhelynek minősített építmény, valamint a város, rendezési tervében Gip/1; Gip/2; Gip/3; továbbá a Vasúti villasor – Kőzúzó utca – Kőzúzó köz által határolt területen található Gksz besorolású övezetben elhelyezkedő, a kereskedelmi rendeltetésű építmények kivételével minden típusú építmény után: 235 Ft/ m2/év
* belvárosi-idegenforgalmi övezetben: 1290 Ft/ m2/év
* Szentendre Város helyi építési szabályzata szerint ÜH/1, ÜH/2, ÜH/3-H jelű építési övezetben fekvő gazdasági épületeknél: 1165 Ft/ m2/év
* az előző pontok hatálya alá nem tartozó építmények esetén: 610 Ft/ m2/év